A BIZOTTSÁG HATÁROZATA
(2009. november 30.)
az egyes bolgár tejfeldolgozó létesítményekben feldolgozott, nem megfelelő nyers tej vonatkozásában a 853/2004/EK európai parlamenti és tanácsi rendeletben megállapított átmeneti intézkedésekről
(az értesítés a C(2009) 9282. számú dokumentummal történt)
(EGT-vonatkozású szöveg)
(2009/861/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendeletre (1) és különösen annak 9. cikkére,
mivel:
(1)
Az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendelet (2) megállapítja az élelmiszer-ipari vállalkozók számára az élelmiszer-higiéniára vonatkozó általános szabályokat, amelyek többek között a veszélyelemzés és a kritikus szabályozási pontok elvein alapulnak. A rendelet előírja, hogy az élelmiszer-ipari vállalkozóknak meg kell felelniük bizonyos, az említett elveken alapuló eljárásoknak.
(2)
A 853/2004/EK rendelet az állati eredetű élelmiszerekre vonatkozóan különleges higiéniai szabályokat állapít meg az élelmiszer-ipari vállalkozók számára, és kiegészíti a 852/2004/EK rendeletben megállapított szabályokat. A 853/2004/EK rendeletben megállapított szabályok magukban foglalnak a nyers tejre és a tejtermékekre vonatkozó higiéniai követelményeket is.
(3)
Bulgária és Románia csatlakozási okmánya (a továbbiakban: a csatlakozási okmány) IV. melléklete, 4. fejezete B. szakaszának c) pontja értelmében Bulgária számára 2009. december 31-ig átmeneti időszakot biztosítottak arra, hogy egyes tejfeldolgozó létesítmények megfeleljenek az említett higiéniai követelményeknek.
(4)
A csatlakozási okmány VI. melléklete függelékének I. fejezete tartalmazza a 853/2004/EK rendeletben megállapított követelményeknek nem megfelelő tej (a továbbiakban: nem megfelelő tej) feldolgozására jogosult egyes létesítmények listáját. A függelék II. fejezete tartalmazza egyes olyan létesítmények listáját, melyek megfelelő és nem megfelelő tej feldolgozására egyaránt jogosultak, azzal a feltétellel, hogy a feldolgozást külön gyártósorokon végzik.
(5)
Bulgária egész területén vannak olyan tejtermelő gazdaságok, amelyek nem felelnek meg a 853/2004/EK rendeletben megállapított higiéniai követelményeknek. Az utóbbi években csak kismértékben emelkedett a bolgár tejfeldolgozó létesítményekbe szállított olyan nyers tej aránya, amely megfelel a követelményeknek.
(6)
A jelenlegi helyzetet figyelembe véve Bulgária számára indokolt meghatározni a 853/2004/EK rendeletben megállapított higiéniai követelmények tekintetében egy időben korlátozott eltérést annak érdekében, hogy tejipari ágazatát ezeknek a követelményeknek megfelelővé tegye.
(7)
E körülményeket figyelembe véve egyes, ezen határozat I. mellékletében felsorolt tejfeldolgozó létesítménynek engedélyezni kell, hogy a 853/2004/EK rendelettől eltérve 2009. december 31-e után is feldolgozhasson megfelelő és nem megfelelő tejet, azzal a feltétellel, hogy a feldolgozást külön gyártósorokon végzi. Emellett az ezen határozat II. mellékletében felsorolt egyes tejfeldolgozó létesítményeknek engedélyezni kell, hogy feldolgozhassanak nem megfelelő tejet, anélkül hogy a feldolgozást külön gyártósorokon végeznék.
(8)
A nem megfelelő tejből készült tejtermékeket kizárólag Bulgáriában szabad forgalomba hozni, illetve továbbfeldolgozás céljára kell felhasználni őket az ebben a határozatban meghatározott eltérés által érintett tejfeldolgozó létesítményekben.
(9)
Az ezen határozat által biztosított átmeneti időszakot 2010. január 1-jével kezdődően 24 hónapra kell korlátozni. A szóban forgó időszak végéig felül kell vizsgálni a bolgár tejipari ágazat helyzetét. Bulgária ezért köteles évente jelentést küldeni a Bizottságnak a bolgár tejfeldolgozó létesítmények részére nyers tejet szolgáltató tejtermelő gazdaságok, valamint a nem megfelelő tej begyűjtési és szállítási rendszerének korszerűsítéséről.
(10)
Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Ezen határozat alkalmazásában a „nem megfelelő tej” olyan nyers tejet jelent, amely nem felel meg a 853/2004/EK rendelet III. melléklete IX. szakasza I. fejezetének II. és III. alfejezetében meghatározott követelményeknek.
2. cikk
A 853/2004/EK rendelet III. melléklete IX. szakasza I. fejezetének II. és III. alfejezetében meghatározott követelményektől eltérve az ezen határozat I. mellékletében felsorolt egyes tejfeldolgozó létesítmények 2011. december 31-ig továbbra is feldolgozhatnak megfelelő és nem megfelelő tejet, azzal a feltétellel, hogy a megfelelő és a nem megfelelő tej feldolgozását külön gyártósorokon végzik.
3. cikk
A 853/2004/EK rendelet III. melléklete IX. szakasza I. fejezetének II. és III. alfejezetében meghatározott követelményektől eltérve az ezen határozat II. mellékletében felsorolt egyes tejfeldolgozó létesítmények 2011. december 31-ig továbbra is feldolgozhatnak nem megfelelő tejet, anélkül hogy a feldolgozást külön gyártósorokon végeznék.
4. cikk
A nem megfelelő tejből készült tejtermékek:
a)
kizárólag a bolgár piacon hozhatók forgalomba; illetve
b)
felhasználhatók továbbfeldolgozás céljára a 2. és 3. cikkben említett bolgár tejfeldolgozó létesítményekben.
Az ilyen tejtermékeket olyan egészségügyi vagy azonosító jelöléssel kell ellátni, amely eltér a 853/2004/EK rendelet 5. cikkében meghatározott egészségügyi vagy azonosító jelölésektől.
5. cikk
Bulgária köteles évente jelentést küldeni a Bizottságnak azon előremutató intézkedésekről, amelyeket a 853/2004/EK rendeletben előírtaknak való megfelelés érdekében tettek a következők vonatkozásában:
a)
nem megfelelő tejet termelő gazdaságok;
b)
a nem megfelelő tej begyűjtési és szállítási rendszere.
Az első éves jelentést legkésőbb 2010. december 31-ig kell benyújtani a Bizottságnak, a második éves jelentést pedig legkésőbb 2011. október 31-ig.
Ezen jelentésekhez a III. mellékletben megadott formanyomtatványt kell használni.
6. cikk
Ezt a határozatot 2010. január 1-jétől2011. december 31-ig kell alkalmazni.
7. cikk
Ennek a határozatnak a tagállamok a címzettjei.
Kelt Brüsszelben, 2009. november 30-án.